រដ្ឋសភា​អនុម័ត​សេចក្តី​ព្រាង​ច្បាប់​ស្តីពី​សុវត្ថិភាព​ម្ហូប​អាហារ​ដែល​នឹង​ដាក់​ទោស​ទណ្ឌ​ប្រតិបត្តិករ​អាជីវ​កម្ម​លក់​ម្ហូប​អាហារ​ផុត​​កំណត់
សេចក្តី​ព្រាង​ច្បាប់​សុវត្ថិ​ភាព​ម្ហូប​អាហារ​ដែល​ត្រូវ​បាន​ក្រសួង​ពាណិជ្ជកម្ម​តាក់​តែង​តាំងពី​ឆ្នាំ​២០១៥ ត្រូវ​បាន​រដ្ឋសភា​កម្ពុជា​អនុម័ត​យល់​ព្រម កាល​ពី​ថ្ងៃ​ពុធ​។ ច្បាប់​នេះ​នឹង​អនុញ្ញាត​ឱ្យ​ដាក់​ទោស​ទណ្ឌ​រដ្ឋបាល និង​ទោស​ទណ្ឌ​ព្រហ្មទណ្ឌ​ចំពោះ​ប្រតិបត្តិករ​អាជីវកម្ម​លក់​ម្ហូប​អាហារ​ដែល​ផុត​​កំណត់​។
ភ្នំពេញ — រដ្ឋសភាកម្ពុជាដែលគ្រប់គ្រងដោយគណបក្សប្រជាជនកម្ពុជា កាលពីព្រឹកថ្ងៃពុធ បានសម្រេចអនុម័តសេចក្តីព្រាងច្បាប់ស្តីពីសុវត្ថិភាពម្ហូបអាហារ ដែលនឹងដាក់ទោសទណ្ឌប្រតិបត្តិករអាជីវកម្មលក់ម្ហូបអាហារផុតកាលកំណត់ និងអាជីវកម្មដែលមិនធានាស្តង់ដាអនាម័យ។ នេះបើយោងតាមសេចក្តីប្រកាសព័ត៌មានរបស់រដ្ឋសភា ចេញផ្សាយនៅថ្ងៃពុធនេះ។ សេចក្តីព្រាងច្បាប់នេះមាន១១ជំពូក និង៤៣មាត្រា ដែលត្រូវបានតាក់តែងដោយក្រសួងពាណិជ្ជកម្មកាលពីឆ្នាំ២០១៥ និងត្រូវបានឆ្លងកិច្ចប្រជុំពេញអង្គរបស់គណៈរដ្ឋមន្ត្រីកាលពីដើមខែមេសា ឆ្នាំ២០២២។ សេចក្តីព្រាងច្បាប់នេះត្រូវបានសមាជិករដ្ឋសភា អនុម័តយល់ព្រម ក្នុងសំឡេង១០២។ កាលពីខែមេសា ឆ្នាំ២០២២ រដ្ឋមន្រ្តីក្រសួងពាណិជ្ជកម្ម លោក ប៉ាន សូរស័ក្តិ បានថ្លែងការពារក្នុងកិច្ចប្រជុំពេញអង្គគណៈរដ្ឋមន្រ្តីថាសេចក្តីព្រាងច្បាប់នេះ គឺជាលិខិតតូបករណ៍ដ៏សំខាន់មួយទៀត របស់រដ្ឋាភិបាល ដែលមានក្រសួងពាណិជ្ជកម្មជាសេនាធិការ ដើម្បីជួយសម្រួលដល់បរិយាកាសធុរកិច្ចនៅកម្ពុជាឱ្យកាន់តែប្រសើរឡើង។ នេះបើយោងតាមព័ត៌មានដែលបង្ហោះនៅលើគេហទំព័ររបស់ក្រសួងពាណិជ្ជកម្ម។ លោកបញ្ជាក់ថាសេចក្ដីព្រាងច្បាប់ស្តីពីសុវត្ថិភាពម្ហូបអាហារ «ពិតជាមានសារៈសំខាន់ណាស់ក្នុងការកំណត់គោលការណ៍ជាមូលដ្ឋាន ដើម្បីជំរុញឱ្យផលិតផលម្ហូបអាហារទាំងអស់មានសុវត្ថិភាព គុណភាព និងស្របតាមស្តង់ដាកំណត់ សំដៅធានាកម្រិតនៃការការពារអាយុជីវិត និងសុខភាពប្រជាពលរដ្ឋ ព្រមទាំងធានាបាននូវប្រសិទ្ធភាពនៃការការពារផលប្រយោជន៍អ្នកប្រើប្រាស់ និងរួមចំណែកយ៉ាងសំខាន់ក្នុងការកាត់បន្ថយភាពក្រីក្រជូនប្រជាពលរដ្ឋផងដែរ»។ ចំណែកសេចក្តីថ្លែងរបស់លោកនាយករដ្ឋមន្ត្រី ហ៊ុន សែន ចុះថ្ងៃទី១ ខែមេសា ឆ្នាំ២០២២ ដែលវីអូអេទទួលបាន ឱ្យដឹងថា៖ «សេចក្តីព្រាងច្បាប់នេះនឹងបង្កលក្ខណៈឱ្យប្រទេសកម្ពុជារៀបចំនូវប្រព័ន្ធសុវត្ថិភាពម្ហូបអាហារដែលមានលក្ខណៈទំនើប តាមរយៈការកសាងវិធីសាស្រ្តទប់ស្កាត់ជាមុន និងការត្រួតពិនិត្យខ្សែសង្វាក់ផលិតកម្ម ជាជាងការត្រួតពិនិត្យនិងវិភាគលើផលិតផលសម្រេច»។ លោក ហ៊ុន សែន បន្ថែមថាសេចក្តីព្រាងច្បាប់នេះនឹងអនុញ្ញាតឱ្យកម្ពុជាអាចទទួលយកនូវស្តង់ដាជាតិ និងអន្តរជាតិនៃសុវត្ថិភាពចំណីអាហារ។ បើតាមសេចក្តីព្រាងច្បាប់ ទណ្ឌកម្មនៅក្នុងច្បាប់នេះមានទណ្ឌកម្មរដ្ឋបាល និងព្រហ្មទណ្ឌ។ មាត្រា៣៤ចែងថាត្រូវពិន័យអន្តរការណ៍ពី៥០ម៉ឺនរៀលទៅ៨លានរៀលចំពោះប្រតិបត្តិករអាជីវកម្មម្ហូបអាហារដែលប្រព្រឹត្តអំពើមួយចំនួន ដូចជាដំណើរការអាជីវកម្មម្ហូបអាហារ ដោយមិនមានលិខិតអនុញ្ញាត រៀបចំ ស្តុកទុក ឬលក់ម្ហូបអាហារដែលខ្វះអនាម័យ ផ្គត់ផ្គង់ លក់ដុំ ចែកចាយ ឬដាក់លក់ម្ហូបអាហារ ក្រោយកាលបរិច្ឆេទនៃការផុតកំណត់រយៈពេលប្រើប្រាស់ មិនបានគោរពតាមវិធានអនាម័យដែលត្រូវកំណត់ដោយក្រសួង ស្ថាប័នពាក់ព័ន្ធនឹងគុណភាព សុវត្ថិភាពម្ហូបអាហារ។ ចំណែកមាត្រា៣៥ចែងថា ត្រូវផ្តន្ទាទោសដាក់ពន្ធនាគារពី៦ខែទៅ២ឆ្នាំ និងត្រូវពិន័យជាប្រាក់ពី១លានរៀលទៅ៤លានរៀលចំពោះប្រតិបត្តិករអាជីវកម្មម្ហូបអាហារនៃរោងចក្រ និងសហគ្រាសធុនតូច និងមធ្យម ដែលផ្គត់ផ្គង់ លក់ដុំ ចែកចាយ ឬដាក់លក់ម្ហូបអាហារ ក្រោយកាលបរិច្ឆេទនៃការផុតកំណត់រយៈពេលប្រើប្រាស់។ មាត្រា៣៧ចែងថាប្រតិបត្តិករអាជីវកម្មម្ហូបអាហារដែលផ្សាយពាណិជ្ជកម្ម ឬធ្វើឱ្យមានការផ្សាយពាណិជ្ជកម្មដែលមិនពិត ឬធ្វើឱ្យយល់ខុស ឬធ្វើឱ្យមានការភាន់ច្រឡំអំពីលក្ខណៈពិតនៃម្ហូបអាហារ ត្រូវពិន័យជាប្រាក់ពី៥លានរៀលទៅ១០លានរៀល។ មាត្រាដដែលចែងថាត្រូវពិន័យជាប្រាក់ពី១០លានរៀលទៅ២០លានរៀល ចំពោះប្រតិបត្តិករអាជីវកម្មម្ហូបអាហារដែលដាក់ស្លាកសញ្ញាម្ហូបអាហារដែលមានលក្ខណៈមិនពិត ធ្វើឱ្យយល់ខុស ឬក្លែងបន្លំអំពីលក្ខណៈពិតនៃម្ហូបអាហារ។ ចំណែកមាត្រា៣៩ចែងថាត្រូវផ្តន្ទាទោសដាក់ពីពន្ធនាគារពី២ឆ្នាំទៅ៥ឆ្នាំ និងត្រូវពិន័យជាប្រាក់ពី២០០លានរៀលទៅ៤០០លានរៀលចំពោះអំពើផលិត កែច្នៃ វេចខ្ចប់ ចែកចាយ ឬលក់ម្ហូបអាហារដោយដឹងថាម្ហូបអាហារនោះមានផ្ទុកនូវសារធាតុពុល ឬសារធាតុបង្កគ្រោះថ្នាក់ដែលលើសកម្រិតអនុញ្ញាត ដែលនាំឱ្យខូចសុខភាពដល់មនុស្ស។ មាត្រាដដែលចែងថាត្រូវផ្តន្ទាទោសដាក់ពន្ធនាគារពី៥ឆ្នាំទៅ១០ឆ្នាំ កាលបើអំពើនោះបង្កឱ្យប៉ះពាល់ធ្ងន់ធ្ងរដល់សុខភាព និងសុវត្ថិភាពរបស់អ្នកប្រើប្រាស់ ហើយត្រូវផ្តន្ទាទោសដាក់ពន្ធនាគារពី៧ឆ្នាំទៅ១៥ឆ្នាំ កាលបើអំពើនោះបង្កឱ្យមានពិការភាពអចិន្ត្រៃយ៍ ឬបាត់បង់អាយុជីវិតរបស់អ្នកប្រើប្រាស់។ លោក ឡេង ប៉េងឡុង អ្នកនាំពាក្យរដ្ឋសភា ប្រាប់វីអូអេនៅថ្ងៃអង្គារនេះថាច្បាប់ស្តី«សុវត្ថិភាពចំណីអាហារ»នេះ ពិតជាសារៈសំខាន់ណាស់សម្រាប់ប្រទេសកម្ពុជា ពីព្រោះថាវាពាក់ព័ន្ធទៅនឹងសុខមាលភាពរបស់ប្រជាពលរដ្ឋ។ លោកបន្ថែមថា កម្ពុជាហាក់យឺតបន្តិចនៅក្នុងការធ្វើសេចក្តីព្រាងច្បាប់នេះឡើង ខណៈប្រទេសជាច្រើននៅក្នុងតំបន់អាស៊ានមានច្បាប់នេះរួចទៅហើយ។ លោក ម៉ម រិទ្ធី ប្រធានសហព័ន្ធសហជីពវិស័យទេសចរណ៍ និងសេវាកម្មកម្ពុជា បានសាទរចំពោះការអនុម័តសេចក្តីព្រាងច្បាប់នេះ បើទោះវាយឺតពេលបន្តិចក៏ដោយ។ លោកជំរុញឱ្យរដ្ឋាភិបាលអនុវត្តច្បាប់នេះឱ្យបានតឹងរ៉ឹង និងស្មើភាពគ្នា។ លោកបន្ថែមថា លោកមិនសង្ឃឹមច្រើនថារដ្ឋាភិបាលអាចអនុវត្តច្បាប់នេះបាន១០០ភាគរយឡើយ ដោយហេតុថាច្បាប់ផ្សេងៗកន្លងមក ក៏ការអនុវត្តមានកម្រិតដែរ ពោលគឺការប្រព្រឹត្តអំពើពុករលួយ។ លោកប្រាប់វីអូអេថា៖«សម្រាប់ច្បាប់ហ្នឹង មិនថាច្បាប់អីនោះទេ ឃើញថាបង្កើតមករាល់ដងប្រទេសយើងអត់បានអនុវត្តឱ្យបានត្រឹមត្រូវទេ។ ហើយការអនុវត្តហ្នឹងវាពាក់ព័ន្ធជាមួយអំពើពុករលួយ ក៏ដូចជាឃុបឃិតគ្នាលក្ខណៈជាប្រព័ន្ធអ្នកធំ អ្នកតូច អ្នករកស៊ីដូចគ្នាហ្នឹង។ បានន័យថាច្បាប់បង្កើតមកភាគច្រើនអនុវត្តជាមួយអ្នកទន់ខ្សោយ ជាមួយប្រជាជនធម្មតា ប៉ុន្តែអ្នកមានលុយ មានអំណាចច្បាប់មិនសូវបានយកអនុវត្ត។ អ៊ីចឹងច្បាប់មួយហ្នឹង សម្រាប់ខ្ញុំមិនសូវជាសង្ឃឹមប៉ុន្មានទេ បើសិនជាធ្វើដូចពេលកន្លងមកដដែលៗ»។ គួរបញ្ជាក់ថាមាត្រា៤១នៃច្បាប់នេះចែងថាមន្ត្រីអធិការកិច្ចម្ហូបអាហារដែលប្រើប្រាស់សិទ្ធិអំណាចដោយរំលោភបំពានខុសពីគោលបំណងនៃច្បាប់នេះ បណ្តាលឱ្យប៉ះពាល់ដល់សិទ្ធិ បូរណភាពរូបរាងកាយ ឬធ្វើឱ្យខូចខាតដល់ទ្រព្យសម្បត្តិរបស់បុគ្គលដទៃ ត្រូវទទួលខុសត្រូវចំពោះអំពើរបស់ខ្លួន ស្របតាមច្បាប់កម្ពុជា៕